**Pénzpiaci alapok definíciója[[1]](#footnote-1)**

A pénzpiaci alapként működő alapoknak az alábbi feltételeknek kell eleget tenni:

**- Olyan pénzpiaci eszközökbe fektethetnek be, amelyek megfelelnek az átruházható értékpapírokkal foglalkozó kollektív befektetési vállalkozásokra vonatkozó irányelvben (2009/65/EK) meghatározott kritériumoknak vagy elhelyezhetnek hitelintézetnél betéteket.**

**- A portfólióban lévő eszközök súlyozott átlagos hátralévő futamideje nem haladja meg a 6 hónapot, illetve a súlyozott átlagos hátralévő élettartama legfeljebb 12 hónap.**

**- A portfólióban lévő pénzpiaci eszközöknek magas minősítésűnek kell lenni.**

Egy eszköz minősítése akkor tekinthető magasnak, ha az eszközt értékelő hitelminősítő intézet a két legjobb rövid távú hitelminősítés valamelyikére minősíti. Amennyiben az eszköz hitelminősítése nem történt meg, az alapkezelő belső minősítési folyamatában meghatározottak szerinti minősítést kell alapul venni. A portfólióban tartható befektetési minőségű értékpapír is, ha az EU valamely tagállamának központi, regionális vagy helyi hatósága, központi bankja, az EKB, az EU vagy az Európai Beruházási Bank által kibocsátott vagy garantált értékpapír. Ezen kívül a portfólióban tartható a Magyar Állam által, illetve a Magyar Nemzeti Bank által kibocsátott hitelviszonyt megtestesítő értékpapír.

**- Minden egyes értékpapír befektetés hátralévő futamideje legfeljebb két év lehet, ezen belül a változó kamatozású papírok esetében a következő kamat megállapításig hátralévő napok száma legfeljebb 397 nap lehet. Változó kamatozású kötvények esetében a kamatozást valamely pénzpiaci referencia rátához vagy indexhez kell kötni.**

**- A pénzpiaci alapok nem rendelkezhetnek közvetlen, vagy közvetett formában részvényekhez vagy árupiachoz kapcsolódó kitettséggel. Származtatott ügyleteket csak az alap befektetési stratégiájának megfelelően használhatnak. Az alap denomináltságától eltérő devizában denominált értékpapírokba történő befektetés csak teljes árfolyamkockázat fedezettség mellett megengedett.**

**- Kollektív befektetési formák közül a pénzpiaci alap fogalmának megfelelő alapokba fektethetnek.**

1. A likviditási alapokat is pénzpiaci alapnak tekintjük. [↑](#footnote-ref-1)